Din surse credibile, am aflat că social democrații și-au pregătit o echipă de oameni care vor monitoriza mediul online, nu știm dacă monitorizarea va fi la nivel național, dar la Neamț sigur se va întâmpla. Va fi notată și documentată fiecare persoană care face postări sau comentarii injurioase sau calomniatoare la adresa PSD sau a membrilor acestui partid.

Sancționarea cu amendă pentru injurii și calomnii aduse în mediul online este posibilă, existând deja cazuri de acest gen în România cum de asemenea este posibilă și acționarea în judecată a celui care se face responsabil de injurii sau calomnii pe rețeaua de socializare Facebook, existând în România și hotărâri judecătorești în acest sens.

Pe de o parte, oprirea porcismelor electorale trebuie să înceapă de undeva și cu siguranță dacă PSD își pune în cap așa ceva va face tot posibilul să fie sancționați măcar câțiva dintre cei care calomniază. Pe de altă parte, niciodată și sub nicio formă publicația noastră nu va fi de acord cu astfel de practici restrictive când vine vorba de dreptul la liberă exprimare chiar și atunci când acesta este depășit cu nesimțire. Noi cenzurăm astfel de comentarii, iar la nivelul grupurilor de facebook ar trebui și administratorii acestor grupuri să facă același lucru, iar daca nu fac, cei care se simt lezați ar trebui să reclame aceste aspecte către Facebook, nu către instanțele de judecată.

Cu cei care înjură din convingere rămâne de văzut ce se va întâmpla. Noi suntem curioși ce se va întâmpla cu cei care calomniază și aduc injurii, fiind plătiți de partide sau înregimentați politic. Pe vremea PDL-ului, un politician din Neamț avea buget separat pentru ”contravenții” și plătea pe loc din buzunarul lui amenzile de la CNA sau sancțiunile pentru lipit afișe aiurea. Oare acum e dispus vreun partid să plătească pentru sancțiunile ce vor fi aplicate postacilor?

Nu știm dacă PSD-ul va recunoaște că pregătește o monitorizare în acest sens, dar dreptul la liberă exprimare nu trebuie îngrădit în niciun fel. Nu agreăm acest tip de acțiune și sperăm ca ea să nu se pună în practică decât în cazuri extreme cu calomnieri intenționate, repetate și comandate. Oamenii de rând trebuie să aibă voie să mai ”huiduie” din când în când câte un partid sau un politician chiar dacă sar calul în limbaj.

Iosub Robert